《悼贞妇》
宋代·张洪

啴啴赴行役，肃肃成谢功。妇女既有归，鸡犬亦相从。

宁辞道路既，万里来黔中。边城尚艰食，太仓乏陈红。

妇人在中馈，何以能尸饔。良人渐黧黑，惨淡筋力穷。

常恐卧沟壑，妾身何所终。苟能事一饭，岂惜膏沐容。

避人剪髻鬟，易米羞晨供。良人久惊讶，睹我颜色同。

穷辞讯衷曲，裹头云鬓空。欷歔不下箸，泪点微沾胸。

入怪久不出，引脰经房栊。仰呼不到天，洒泪不及泉。

义当死生共，恩始夫妇全。亭亭朱丝绳，双悬并头莲。

小哉匹夫谅，妄昧不足言。念尔贞洁姿，前后金石坚。

一贫不改节，见义恐不前。妇道久不闻，良心郁未宣。

孰知蛮貊地，超世尔独贤。兹吟待良史，悠悠千载传。

作者简介：饶州鄱阳人，字伯大。度宗咸淳中分教四明。与齐同编《朱子读书法》。